Kæmpe interesse for udstillingen med de franske impressionister på Aros.

Annonce

Monet-udstillingen på Aros har lige nøjagtig så stor interesse blandt publikum, som man kunne forudse.

Dronning Margrethe indvier Monet på Aros

Siden den officielle åbning i fredags har der været en sand folkevandring til »Monet - Lost in Translation«, der er den hidtil dyreste udstilling på det århusianske kunstmuseum.

Og så bliver det formentlig endnu voldsommere i den kommende tid.

»Vi har haft besøgstal som på de bedste dage til de største udstillinger. Efter fredag, lørdag og søndag viste tælleren 7300 gæster,« siger presseansvarlig på Aros, Anne Riis.

Største dag var søndag med knap 3000, og det er dobbelt så meget som på en søndag med andre knap så eftertragtede udstillinger.

»Mandag var der også pænt besøg, men vi regner med, at tirsdag bliver endnu større, fordi vi normalt har lukket om mandagen og holder ekstraordinært åbent, fordi det er efterårsferie. Men mandagsåbningen er der en del, som ikke opdager, og historikken fra tidligere udstillinger viser, at tirsdagen i efterårsferien er meget eftertragtet til museumsbesøg,« tilføjer Anne Riis.

Hun bemærker, at mandag var mange bedsteforældre med børn på besøg.

Normalt besøger mange grupper med især skoleelever de store udstillinger, men de kommer naturligvis først fra næste uge, når ferien er slut.

Anne Riis glæder sig over, at en del af oplysningsarbejdet bærer frugt.

»Ved begyndelsen til udstillingen har vi lavet en tidslinje, der beskriver impressionisterne og Claude Monet, og usædvanligt mange tager sig tid til at studere den, før de går ind, så de er godt orienteret, når de er i udstillingen,« siger Anne Riis.

»Monet - Lost in Translation« er også populær blandt folk, som ønsker en omvisning med forklaring på indholdet.

»Vi har lagt muligheder for omvisninger op indtil 3. december, og ni af dem er allerede udsolgt. På en del er der stadig ledige pladser,« siger Anne Riis.

25 kan være med på hver omvisning.

Udstillingen viser 49 værker af Claude Monet og andre af de franske impressionister, der begyndte deres epokegørende og opsigtsvækkende malerstil i anden halvdel af 1800-tallet.

De fik mulighed for at tage ud og opleve landskaberne, fordi damplokomotivet blev opfundet og begyndte at køre fra Paris gennem landskabet til for eksempel Le Havre ved kysten.

Undervejs samlede de indtryk og gengav dem på deres egen og helt anderledes måde, end det hidtil var sket i malerkunsten.

Der bliver vist 49 værker, heraf 18 af Claude Monet.

Desuden er der værker af Corot, Courbet, Diaz de la Pena, Rousseau, Boudin, Pissaro, Degas, Sisley, Morisot, Guillaumin, Renoir og Gaugin.

Trods det store besøg bliver Monet-udstillingen næppe den mest sete på Aros siden museets åbning.

De nuværende topscorere var åbent en del længere end de cirka 90 dage, Monet-udstillingen varer.

Monet - Lost in Translation

Aros Aarhus Kunstmuseum. Udstilling med de franske impressionister. 49 værker, heraf 18 af Claude Monet.

Kan ses til 10. januar 2016. Udvidet åbningstid fra kl. 9 hver dag. Desuden både onsdage og torsdage til kl. 22. Øvrige dage til kl. 17.

De mest sete udstillinger på Aros siden åbningen i april 2004 er: